**Nagy idő, kis idő Matematika 4. osztály**

 **Játékos feladatok a szövegben található számokkal** (akár több tanórán vagy szakköri foglalkozáson a számismeret, számkörbővítés témakörhöz kapcsolódva) **csoportmunkához**

**Gyűjtögető** A szövegből gyűjtsétek ki a mennyiségeket jelző számokat (14 millió, 2029, 30 ezer, 2036, stb.) ! 5 percetek van a feladatra (ezt akár homokórával vagy ébresztőóra beállításával jelezhetjük vagy a csoport időfelelőse figyelje az órát), mindegyiket külön cetlire írjátok le Közös ellenőrzés után minden csoport egészítse ki az esetleg hiányzó számokkal a gyűjteményét, hogy mindenki ugyanazokkal a számokkal játsszon a továbbiakban.

**Sorakozó!** A gyűjtött számokat lefordítva tegyétek az asztal közepére! Sorban húzzatok egyet és megbeszélés nélkül rendezzétek csökkenő vagy növekvő sorrendbe a számokat úgy, hogy a felhúzott kártyát a társad által megkezdett sor megfelelő helyére teszed le. A játék addig folytatódik, amíg a kártyák el nem fogynak középről. Ellenőrzés lehet közösen vagy a csoportforgó technikával.

**Számbarkochba**  A cetliket lefordítva tegyétek az asztal közepére! Sorban húzzatok 1-1 kártyát, majd a többiek barkochba játékkal találják ki, melyik szám van nálatok (számtulajdonságok)!

**Memóriajáték** A lefordított számkártyák közül véletlenszerűen fordítsatok fel ötöt (hatot,….)! Fél perc alatt próbáljatok minél többet megjegyezni, majd emlékezetből önállóan leírni!

**Gondoltam egy számra…** A lefordított számkártyák közül fordítsatok fel ötöt ( hatot,… )! Egyikőtök gondolatban válasszon ki egyet ezek közül és fogalmazzon állításokat a számról! A többiek ezek alapján találják ki, hogy melyikre gondolt!

**Szaladgálós memory** A számkártyákat egy asztalra helyezzük minden csoport által jól megközelíthető helyen. A csoportból mindig egy valaki odaszalad, megjegyez egy számot ezek közül. Visszaszalad a csoportjához és lediktálja nekik a megjegyzett számot. Ezután más csoporttag indul el és újabb számot jegyez meg, majd diktál le a csoportjának. Az a győztes csapat, akik 5 perc alatt minél több számot tud leírni ilyen módon.

**Kártyajáték** A szövegben található négyjegyű számokat írják le a gyerekek római számírással is külön cetlikre. Ellenőrzés után ezekkel lehet pl. kártyajátékot játszani. Mindenkinek osztunk 4-et a lefordított számkártyákból (vegyesen az arab és a római számokkal), a többit lefordítva középre tesszük. Egymás után húznak a pakliból a játékosok, akinek párja van, maga elé teszi úgy, hogy a többiek ellenőrizhessék, valóban jó gondolkodott-e. Ha elfogynak a középre tett lapok, egymástól körben húznak. A játék akkor ér véget, ha minden pár az asztalra került. Győztes az, aki a legtöbb párt gyűjtötte.